钦定古今图书集成/方舆汇编/职方典/第1282卷 > 《后浯溪铭》宋·王邕
## 钦定古今图书集成/方舆汇编/职方典/第1282卷 > 《后浯溪铭》宋·王邕

“岿然峿台，枕于祁阳。迥然楚方，临于潇湘。孤标一峰，
不止百尺。嵯峨巨石，峻洁堪砺。英才别业，雅有儒风。
河南元公，高卧其中。位为独坐，人不知贵。兴惬兹地，
心闲胜事。松花对偃，蘗叶交垂。凿𪩘作逵，因泉涨池。
乃构竹亭，乃葺茅宇。群书当户，灵药映圃。嘉宾驻舟，
爱子能文。弄琴对云，酒熟兰薰。何必磻溪，方可学钓；
何必衡峤，方可长啸。”我牧此郡，契于幽寻。刻铭山岑，
敢告烟林。